Klikk for å aktivere kartet

Bevegelseshemmede på Besseggen måtte overnatte i fjellet

Seks bevegelseshemmede ble nødt til å overnatte i fjellet etter at luftambulansen som skulle hente dem ned ikke fikk landet på Besseggen onsdag kveld. Torsdag ble de hentet ut i god behold.

Oppdatert 1. september 2016

Artikkelen er over fire år gammel

Helikopteret kom ikke til dem på grunn av dårlig vær. Men torsdag formiddag ble hele turfølget på 16, hvorav seks er bevegelseshemmede, hentet ned av redningshelikopter.

– Alle er nå nede på Gjendesheim og i god behold. Det er ikke behov for legehjelp, og det er ikke meldt om noen utfordringen i redningsaksjonen, opplyser Arne Gunstad ved redningssentralen til politiet i Gudbrandsdalen til NTB.

Kaldt i fjellet

Sent onsdag kveld meldte Innlandet politidistrikt på Twitter at luftambulansen ikke klarte å lande på Besseggen pga. mye vind. Dermed ble turfølget nødt til å overnatte i fjellet fram til torsdag morgen.

– De kunne nok helst ha tenkt seg i seng – det har vært kaldt i fjellet. Men de har det etter forholdene bra, sier operasjonsleder i Innlandet politidistrikt, Geir Stavheim, til VG torsdag morgen..

Tidligere onsdag kveld fikk VG opplyst at luftambulansen var kommet fram, men at været gjorde det usikkert om de kunne lande.

– De har gått ned på Gjendesheim og har lagt en plan for hvordan de skal gjøre det videre, sa operasjonsleder Arne Gunstad i Innlandet politidstrikt til VG tidligere i kveld.

– Har cerebral parese

Helikopteret landet rundt 5 kilometer i luftlinje unna turfølget. Det ble også meldt om at Røde Kors var på vei til stedet, og at de kunne komme til å ta seg inn til fots, dersom luftambulansen ikke fikk landet, sier Gunstad.

Gruppen som nå blir nødt til å tilbringe natten på fjellet er et følge på til sammen 16 personer. De hadde planlagt å bruke tre dager på turen over Besseggen.

– Seks av dem har cerebral parese, og de er tomme for energi. Det ene teltet har dessuten blåst vekk, så vi må få dem ut derfra, sa vakthavende redningsleder Ben Wikøren ved Hovedredningssentralen Sør-Norge til NTB tidligere onsdag kveld.

Politiet fikk melding fra turfølget like etter klokken 19.30 onsdag kveld.

Publisert: 31.08.16 kl. 22:12 Oppdatert: 01.09.16 kl. 10:01